دجون ميينارد كيينز

دجون مييْنارد كييْنز (مزيود ف 5 يونيو 1883، توفى ف 21 أبريل 1946) إكونوميست و فيلسوف نڭليزي، لي لأفكار ديالو بدّلات النضرية و لممارسات ديال لماكروإكونومي و السياسات لقتيصادية د لحوكومات من الجدر. كيينز ف لأصل كان ماطيماتيسيان، و خدم ف لبدية على الدورات د لبيزنيس business cycles. كيتّعتابر كيينز من أكتر لحرايفيا د ليكونومي لي عندهوم تأتير ف لقرن 20، و لمجموع د لأعمال ديالو كاتمتّل النضرية د ليكونومي لي كاتسمى "إكونومي د كيينز" Keynesian economics و التفرعات ديالها. كيتّعتابر كيينز هوّ "لأب ديال لماكروإكونومي"، و لأفكار ديالو هوما الساس ديال هاد لمجال لفرعي د ليكونومي.

ف لوقت د لكساد لكبير ف التلاتينات د لقرن 20، كيينز كان على راس تورة ف ليكونومي، ملي تحدّى لأفكار لقديمة ديال النضريات لكلاسيكية لي كيڭولو بلي السوق لحرة على لمدى لقصير و لمتوسط ديما كاتوفّر لمناصب د لخدمة، طالمّا لخدّاما ماكيتشرّطوش ف الصالير. على حساب كيينز، الطلب لإجمالي aggregate demand كيحدد النيڤو لعام ديال النشاط لإقتصادي، و بسبابو يقدر الشوماج يبقى منتاشر ل مدة طويلة يلا كان الطلب لإجمالي ناقص، حيت الصالير و لخلصة و لمصاريف د لخدّاما كيتّعتابرو جوامد ف النزول rigid downwards (يعني بلي لخدّاما بشكل عام ماكيقبلوش باش مول الشي ينقص ليهوم ف لخلصة)، و هادشي كيخلي لمناصب د لخدمة مايبانوش بزّربة من مور شي أزمة. كيينز دعا لحوكومات ل تطبيق سياسات د لفينونص و لفلوس، ل تقليل التوابع ديال لفترات د الركود و لكساد، و شرح هادشي ف أهم عامال ديالو لي هوّ النضرية لعامة ديال لخدمة، لفايدة و لفلوس لي تّنشر ف 1936. ف اللخر د التلاتينات كانو لإقتصادات لغربيين لكبار كيطبّقو لأفكار ديالو. 20 عام مور ما مات كيينز كانو جميع لإقتصادات الراسماليين بداو كيطبقو النصايح ديالو.

ف السبعينات، كان التأتير ديالو بدا كيضعاف، جزئيا بسباب لإنتقادات ديال ميلطون فريدمان و فلوسيين خرين. لأفكار ديالو رجعو ل لواجهة من مور لأزمة لقتيصادية د 2007 و 2008، و تطبقو من عند الرايس د ميريكان باراك ؤباما، و لوزير اللول د بريطانيا ڭوردن براون و رؤاسا خرين د لحوكومات.

ف 1999، عتابراتو مجلة تايم من أهم الشخصيات ديال لقرن 20. ذ إكونوميست عتابراتو أهم إكونوميست بريطاني ف لقرن 20. كييز كان شد منصب ديال مدير لبانكة د النڭليز، و كان عضو ف لڭروپ د بلومزبيري ديال لموتقّافين.

 مصادر 


تصنيف:وفيات 1946
تصنيف:زيادة 1883
تصنيف:ليكونومي